Stanovnici otoka Visa i u četvrtak su nastavili s blokadom pristajanja katamarana u gradu Visu na državnoj katamaranskoj liniji 9602 Vis-Split.

Ponovila se slika od srijede, petnaestak brodica ispred viškog pristaništa, bodrenih od strane oko 150 ljudi na gradskom molu onemogućavale su uplovljavanje katamarana koji je u luku sv. Jurja uplovio nešto iza 17 sati.

I policijski gliser je također nakratko isplovio i kružio između brodica, da bi katamaran u 18 sati napustio višku luku neobavljenog posla.

“Zbog samovolje nekih ljudi mi smo i dalji prisiljeni blokirati uvalu sv. Jurja. Na pragu smo turističke sezone, u srijedu sam pozvan u policiju kao najveći kriminalac zato što branim interese građana otoka Visa i turista koji borave na Visu i to me je koštalo 5 tisuća kuna. Moja plaća je deset tisuća i nešto kuna i sigurno je manja od plaće ljudi koji su donijeli ovu sramotnu odluku. Ovom prigodom zahvaljujem Ministarstvu pomorstva i ministru Butkoviću koji su me pozvali u ponedjeljak u Zagreb na sastanak. Vjerojatno nisu imali dovoljno informacija o svemu ovome, a mi do tog sastanka i dalje nastavljamo sa blokadom uvale sv. Jurja u Visu“, rekao nam je viški gradonačelnik Ivo Radica.